א הַנּוֹתֵן בֵּיצִים לְבַעַל הַתֻּרְנְגוֹלִים לְהוֹשִׁיב הַתֻּרְנְגוֹלִים עֲלֵיהֶן עַד שֶׁיֵּצְאוּ הָאֶפְרוֹחִים, וִיגַדַּל אוֹתָן בַּעַל הַתֻּרְנְגוֹלִים, וְיִהְיֶה הָרֵוַח בֵּינֵיהֶם--צָרִיךְ לְהַעֲלוֹת לוֹ שְׂכָרוֹ כְּפוֹעֵל בָּטֵל.
ב וְכֵן הַשָּׁם עֲגָלִים וּסְיָחִים עַל הָרוֹעֶה לִהְיוֹת מִתְעַסֵּק בָּהֶן עַד שֶׁיִּגְדְּלוּ, וְהַשָּׂכָר לָאֶמְצָע--חַיָּב לְהַעֲלוֹת לוֹ שְׂכָרוֹ כְּפוֹעֵל בָּטֵל בְּכָל יוֹם; וּמְגַדְּלִין אוֹתָן עַד שֶׁיִּהְיוּ הָעֲגָלִים בְּנֵי שָׁלוֹשׁ שָׁנִים, וְהַחֲמוֹר עַד שֶׁתִּהְיֶה טוֹעֶנֶת. וְאֵינוּ יָכוֹל לִמְכֹּר שֶׁלֹּא מִדַּעַת חֲבֵרוֹ בְּתוֹךְ זְמָן זֶה. וְכֵן הַשָּׁם בְּהֵמָה עַל הַמְּפַטֵּם לִהְיוֹת מְפַטֵּם אוֹתָהּ, וְהַשָּׂכָר לָאֶמְצָע--צָרִיךְ לִתֵּן לוֹ שְׂכַר עֲמָלוֹ כְּפוֹעֵל בָּטֵל; וְאִם אָמַר לוֹ הֲרֵי הָרֹאשׁ אוֹ הָאַלְיָה שֶׁלָּךְ בַּעֲמָלָךְ יָתֵר עַל מַחֲצִית הַשָּׂכָר, מֻתָּר. הָיוּ לַמְּפַטֵּם בְּהֵמוֹת אֲחֵרוֹת שֶׁמְּפַטֵּם אוֹתָם עִם זוֹ הַשּׁוּמָה אֶצְלוֹ, וְכֵן אִם הָיוּ לוֹ עֲגָלִים וּסְיָחִין אֲחֵרִים אוֹ בֵּיצִים אֲחֵרוֹת שֶׁלּוֹ--הוֹאִיל וְהוּא מִתְעַסֵּק בְּשֶׁלּוֹ וּבְשֶׁלַּחֲבֵרוֹ--אַפִלּוּ לֹא הֶעֱלָה לוֹ אֵלָא דָּבָר מוּעָט בְּכָל יְמֵי הַשֻּׁתָּפוּת הַזֹּאת, דַּיּוֹ; וְחוֹלֵק בַּשָּׂכָר בְּשׁוֹוֶה. וְאִם הָיָה אֲרִיסוֹ--הוֹאִיל וְהוּא מִטַּפֵּל בְּשֶׁלּוֹ וּבְשֶׁלְּבַעַל הַשָּׂדֶה, אֵינוּ צָרִיךְ לְהַעֲלוֹת לוֹ כְּלוּם.
ג [ב] הַשָּׁם עֲגָלִים וּסְיָחִין אוֹ הוֹשִׁיב תֻּרְנְגוֹלִים אוֹ שָׁם בְּהֵמָה עַל הַפַּטָּם לְמַחֲצִית שָׂכָר, וְלֹא הֶעֱלָה לוֹ שָׂכָר--הֲרֵי דִּינוֹ כְּדִין הָעֲסָק שֶׁלְּמָעוֹת: רוֹאִין בְּכַמָּה שָׁמוּ הַבְּהֵמוֹת אוֹ הַבֵּיצִים, וְכַמָּה הִרְוִיחוּ; וְנוֹטֵל הַמִּתְעַסֵּק שְׁנֵי שְׁלִישֵׁי הַשָּׂכָר. וְאִם הִפְסִידוּ, מְשַׁלֵּם שְׁלִישׁ הַהֶפְסֵד.
ד [ג] שָׁמִין פָּרָה וַחֲמוֹר וְכָל דָּבָר שֶׁדַּרְכּוֹ לַעֲשׂוֹת וְלֶאֱכֹל, וְיִהְיֶה הַשָּׂכָר לָאֶמְצָע בְּשׁוֹוֶה: שֶׁאַף עַל פִּי שֶׁזֶּה מִתְעַסֵּק, הֲרֵי יֵשׁ לוֹ רֵוַח אַחֵר לְעַצְמוֹ בַּעֲבוֹדַת הַבְּהֵמָה, שֶׁהֲרֵי שׂוֹכֵר אוֹתָהּ אוֹ עוֹבֵד בָּהּ, וְנִהְנֶה בִּשְׂכָרָהּ וּבַעֲבוֹדָתָהּ. וְאֵין שָׁמִין עֵגֶל עִם אִמּוֹ, וְלֹא סְיָח עִם אִמּוֹ--שֶׁהָעֵגֶל וְהַסְּיָח אֵינוּ עוֹשֶׂה כְּלוּם, וְיֵשׁ בּוֹ עֲסָק.
ה [ד] הַשָּׁם בְּהֵמָה לַחֲבֵרוֹ, עַד מָתַי חַיָּב לְהִטַּפַּל בָּהּ: בָּאֲתוֹנוֹת, שְׁמוֹנָה עָשָׂר חֹדֶשׁ; וּבַגִּדְרוֹת, וְהֶן הַצֹּאן וְהַבָּקָר--עֶשְׂרִים וְאַרְבָּעָה חֹדֶשׁ. וְאִם בָּא לַחְלֹק בְּתוֹךְ זְמָן זֶה--חֲבֵרוֹ מְעַכֵּב עָלָיו, מִפְּנֵי שֶׁנִּשְׁתַּתְּפוּ סְתָם.
ו לְפִי שְׁאֵינוּ דּוֹמֶה טִפּוּלָהּ שֶׁלְּשָׁנָה רִאשׁוֹנָה, שְׁהוּא מְרֻבֶּה וְהָרֵוַח מוּעָט שְׁאֵינָהּ מִשְׁתַּמֶּנֶת בַּתְּחִלָּה אֵלָא בְּקֹשִׁי, לְטִפּוּלָהּ שֶׁלַּשָּׁנָה הָאַחֶרֶת, שְׁהוּא מוּעָט וְהָרֵוַח מְרֻבֶּה שֶׁהֲרֵי הִיא מִשְׁתַּמֶּנֶת הַרְבֵּה וּמוֹסֶפֶת בְּכָל יוֹם; לְפִיכָּךְ מְעַכֵּב עָלָיו, עַד סוֹף שָׁנָה שְׁנִיָּה.
ז יָלְדָה הַבְּהֵמָה הַשּׁוּמָה אֶצְלוֹ, הֲרֵי הַוֶּלֶד מִכְּלָל הָרֵוַח לָאֶמְצָע. וּמְקוֹם שֶׁנָּהֲגוּ לְגַדַּל הַוְּלָדוֹת, יְגַדְּלוּ וְאַחַר כָּךְ יִמָּכְרוּ. וּמְקוֹם שֶׁנָּהֲגוּ שֶׁלֹּא לְגַדַּל, חַיָּב הַמִּתְעַסֵּק לְהִטַּפַּל בַּוְּלָדוֹת בַּדַּקָּה שְׁלוֹשִׁים יוֹם וּבַגַּסָּה חֲמִשִּׁים יוֹם; וְחוֹלְקִין.
ח רָצָה לְהִטַּפַּל בָּהֶן יָתֵר עַל זְמָן זֶה, שָׁם אוֹתָן בִּפְנֵי שְׁלוֹשָׁה בְּיוֹם שְׁלוֹשִׁים וּבְיוֹם חֲמִשִּׁים. וְכָל שֶׁיַּרְוִיחוּ אַחַר כָּךְ--יִטֹּל הַמִּתְעַסֵּק שְׁלוֹשָׁה חֲלָקִים, וַחֲבֵרוֹ רְבִיעַ הָרֵוַח: שֶׁהֲרֵי יֵשׁ לוֹ חֲצִי הַוֶּלֶד, וּמִפְּנֵי שֶׁנִּתְעַסַּק בַּחֵצִי שֶׁלַּחֲבֵרוֹ נוֹטֵל חֵצִי אוֹתוֹ הַחֵצִי; הֲרֵי שְׁלוֹשָׁה רְבָעִים. וְאִם לֹא הִתְנָה כֵּן בִּפְנֵי שְׁלוֹשָׁה--הֲרֵי מָחַל, וְהַוְּלָדוֹת בֵּינֵיהֶן בְּשׁוֹוֶה כְּמוֹת שְׁהֶן.
ט מְקוֹם שֶׁנָּהֲגוּ לְהַעֲלוֹת שְׂכַר כַּתָּף לִמְעוֹת הָעֲסָק--מַעֲלִין, וְיִהְיֶה כָּל הַשָּׂכָר שֶׁנּוֹטֵל הַמִּתְעַסֵּק בִּשְׂכַר שֶׁנּוֹשֵׂא עַל כְּתֵפוֹ בִּכְלַל שְׂכַר הַמָּעוֹת; וְכֵן אִם דַּרְכָּן לְהַעֲלוֹת שְׂכַר הַבְּהֵמָה, מַעֲלִין. מְקוֹם שֶׁנָּהֲגוּ לְהַעֲלוֹת וְלָדוֹת בִּשְׂכַר עֲמָלוֹ, מַעֲלִין. וְכָל הַמִּתְעַסֵּק אוֹ הַמִּשְׁתַּתֵּף סְתָם, לֹא יְשַׁנֶּה מִמִּנְהַג הַמְּדִינָה.
י [ה] רְאוּבֵן שֶׁהָיְתָה לוֹ שָׂדֶה, וְהוֹרִיד שִׁמְעוֹן לְתוֹכָהּ לְזָרְעָהּ אוֹ לְנָטְעָהּ וּלְהוֹצִיא עָלֶיהָ הוֹצָאוֹת וְלִמְכֹּר הַפֵּרוֹת, וְכָל הַיָּתֵר עַל הַהוֹצָאָה יִהְיֶה בֵּינֵיהֶם--בֵּין שֶׁהִתְנוּ שֶׁיַּחְלְקוּ בְּשׁוֹוֶה, בֵּין שֶׁהִתְנוּ שֶׁיִּטֹּל רְאוּבֵן יָתֵר, בֵּין שֶׁהָיְתָה הַהוֹצָאָה כֻּלָּהּ מִשֶּׁלִּרְאוּבֵן, בֵּין שֶׁהָיְתָה מִשֶּׁלְּשִׁמְעוֹן--כָּל זֶה מֻתָּר, וְאֵין כָּאן אֲבַק רִבִּית. וְשִׁמְעוֹן הַמִּטַּפֵּל בַּעֲבוֹדַת הָאָרֶץ וּבַהוֹצָאָה וּבִמְכִירַת הַפֵּרוֹת, הוּא הַנִּקְרָא עָרִיס.
יא עָרִיס אוֹמֵר לְמֶחְצָה יָרַדְתִּי, וּבַעַל הַשָּׂדֶה אוֹמֵר לִשְׁלִישׁ הוֹרַדְתִּיו--הוֹלְכִין אַחַר מִנְהַג הַמְּדִינָה; וְזֶה שֶׁטָּעַן שֶׁלֹּא כְּמִנְהָג, עָלָיו לְהָבִיא רְאָיָה.
יב [ו] בַּעַל שֶׁהוֹרִיד עֲרִיסִין בְּנִכְסֵי אִשְׁתּוֹ, וְגֵרְשָׁהּ--אִם הָיָה הַבַּעַל עָרִיס--הוֹאִיל וְנִסְתַּלַּק בַּעַל, נִסְתַּלְּקוּ הֶם, וְאֵין לָהֶם מִן הַהוֹצָאָה, אֵלָא שֵׁעוּר הַשְּׁבָח וּבִשְׁבוּעָה. וְאִם אֵין הַבַּעַל עָרִיס--עַל דַּעַת הָאָרֶץ יָרְדוּ, וְשָׁמִין לָהֶם כְּעָרִיס.
יג [ז] הָאַחִין אוֹ שְׁאָר הַיּוֹרְשִׁין שֶׁלֹּא חָלְקוּ יְרֻשַּׁת מוֹרִישָׁן, אֵלָא כֻּלָּן מִשְׁתַּמְּשִׁין בָּהּ בְּיַחַד--הֲרֵי הֶן כְּשֻׁתָּפִין לְכָל דָּבָר וְדָבָר.
יד אֶחָד מִן הָאַחִין אוֹ מִן הַשֻּׁתָּפִין שֶׁנָּפַל לְאֻמָּנוּת הַמֶּלֶךְ, הָרֵוַח לָאֶמְצָע. חָלָה אֶחָד מֵהֶן, וְנִתְרַפֵּא--נִתְרַפֵּא מִן הָאֶמְצָע; וְאִם חָלָה בִּפְשִׁיעָה, כְּגוֹן שֶׁהָלַךְ בַּשֶּׁלֶג, אוֹ בַּחַמָּה בִּימֵי הַחֹם, עַד שֶׁחָלָה, וְכֵן כָּל כַּיּוֹצֶא בְּזֶה--הֲרֵי זֶה מִתְרַפֵּא מִשֶּׁלְּעַצְמוֹ.